《前高凉推官陈汉臣惠佳什索俚编不可虚辱授之》
宋代·曾丰

太虚生气气生风，风又生声诗在中。
固是性情元具足，何当学在更加充。
形容草木鱼虫意，虽妙犹为堕于艺。
雅颂声音召阴阳，圣贤道义包天地。
句拙莫谢来章工，尚深自养细自融。
和顺积中鬼不见，英华发外天无功。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。